Personer som havde betalt med dankort og ikke havde købt en konkursforsikring, mistede deres penge. Personer, der havde betalt med et internationalt kreditkort eller rejste via et rejsebureau, havde mulighed for at få deres penge retur. Omkring 600 ansatte mistede deres job. Indenrigsruterne til Karup, Sønderborg og Rønne blev hurtigt overtaget. Sønderborg og Rønne havde fly allerede samme dag med Danish Air Transport. Karup fik fly igen fire dage efter, den 6. maj 2012. Karup bliver nu betjent af Norwegian, der dog møder kritik fra det lokale erhvervsliv for manglende frekvens (for få afgange). Ruten til Aalborg har mistet 20% af sin kapacitet. Norwegian sætter en ekstra afgang ind, mens SAS sætter større fly ind. Ruten til Aarhus får en ekstra daglig afgang, betjent af SAS. Indenrigsruten til Billund er genopstartet af SAS, der bruger Cimber AS (dannet af folk fra det gamle Cimber Sterling)til at flyve ruten med en ATR maskine i SAS design. Det nye Cimber AS flyver desuden en række udenlandsdestinationer for SAS. Ruterne mellem Stockholm, Oslo og Billund er reddet af danske SUN-AIR. Ruten mellem Oslo og Aalborg er også overtaget af SUN-AIR. Fra København, hvor Cimber Sterling havde fly til Stockholm, Norrköping, Prag, Barcelona, Rom, Malaga, Palma de Mallorca, Nice, Napoli, Chania og Catania, flyver der allerede andre selskaber, med undtagelse af Norrköping, Chania og Catania.